Document ID: 32010R0685

A TANÁCS 685/2010/EU RENDELETE
(2010. július 26.)
a 2010-2011-es halászati idényre vonatkozó, a Vizcayai-öbölben élő szardella tekintetében alkalmazandó halászati lehetőségek meghatározásáról és az 53/2010/EU rendelet módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (3) bekezdésére,
tekintettel az Európai Bizottság javaslatára,
mivel:
(1)
A Tanács feladata, hogy halászati tevékenységenként vagy tevékenységcsoportonként meghatározza a teljes kifogható mennyiségeket (TAC). A halászati lehetőségeket olyan módon kell elosztani a tagállamok között, amely minden tagállamnak viszonylag stabil halászati tevékenységet biztosít valamennyi állomány, illetve halászat tekintetében, és kellően figyelembe veszi a közös halászati politikának a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet (1) által meghatározott célkitűzéseit.
(2)
Az 53/2010/EU tanácsi rendelet (2) 2010-re meghatározta bizonyos halállományok, többek között a Vizcayai-öbölben élő szardellák (ICES VIII övezet) tekintetében alkalmazandó halászati lehetőségeket.
(3)
A 2010-2011-es halászati idényre az új TAC-ot a rendelkezésre álló tudományos szakvélemények alapján, valamint a biológiai és társadalmi-gazdasági vonatkozások figyelembevételével kell megállapítani, biztosítva eközben az egyes halászati ágazatokkal szembeni méltányos bánásmódot. A Vizcayai-öbölben élő szardellaállomány vonatkozásában a halászati tudományos, műszaki és gazdasági bizottság (HTMGB) 2010. július 16-i szakvéleményét minden év július 1-jétől a következő év június 30-ig tartó halászati idényre alapozza.
(4)
A megfelelő állománykezelés és az egyszerűsítés céljából helyénvaló ezen állomány tekintetében a fent említett 2010-2011-es halászati idényre új TAC-ot és új tagállami kvótákat megállapítani.
(5)
A halászati idény és a Vizcayai-öbölben élő szardellaállomány tekintetében alkalmazandó halászati lehetőségek meghatározására vonatkozó lehalászási szabály megállapítását magában foglaló többéves terv elkészítésének érdekében 2009. július 29-én a Bizottság rendeletjavaslatot terjesztett be a Vizcayai-öbölben élő szardellaállomány kezelésére és halászatára vonatkozó hosszú távú terv létrehozásáról. A halászati tudományos, műszaki és gazdasági bizottság szakvéleménye körülbelül 51 350 tonnára becsülte az állomány biomasszáját. Tekintettel erre a bizottsági javaslatra és figyelemmel arra, hogy a javaslat alapjául szolgáló hatásvizsgálat az ezen állományra vonatkozó halászati lehetőségekről szóló határozatok legfrissebb hatásvizsgálata, indokolt a javaslatban előírt lehalászási szabállyal összhangban megállapítani a Vizcayai-öbölben élő szardellaállományra vonatkozó TAC-ot. A 2010. július 1. és 2011. június 30. közötti halászati idényre vonatkozó TAC-mennyiség ezért 15 600 tonnában kerül meghatározásra.
(6)
Figyelemmel a szardellahalászati lehetőségek sajátos tárgyi és időbeli hatályára, célszerű ezen halászati lehetőségeket külön rendelettel meghatározni és az 53/2010/EU rendeletet ennek megfelelően módosítani. A halászatra azonban továbbra is az 53/2010/EU rendeletnek a kvótafelhasználás feltételeire vonatkozó általános rendelkezéseit helyénvaló alkalmazni.
(7)
A teljes kifogható mennyiség és kvóták éves kezelésére vonatkozó kiegészítő feltételek bevezetéséről szóló, 1996. május 6-i 847/96/EK tanácsi rendelet (3) 2. cikkével összhangban meg kell határozni, hogy a Vizcayai-öbölben élő szardellaállományra milyen mértékben vonatkoznak az említett rendeletben foglalt különböző intézkedések.
(8)
A halászati idény kezdetére való tekintettel és a fogás éves bejelentése céljából ez a rendelet azonnal hatályba lép, és 2010. július 1-jétől alkalmazandó. Ugyanebből a célból az 53/2010/EU rendelet által megállapított halászati lehetőségek módosítását 2010. január 1-jétől kell alkalmazni,
ELFOGADTA EZT A RENDELETET:
1. cikk
A Vizcayai-öbölben élő szardella tekintetében alkalmazandó halászati lehetőségek
(1) A szardellaállományra vonatkozó teljes kifogható mennyiségek (TAC) és a tagállamok közötti elosztásuk a 2010. július 1. és 2011. június 30. közötti halászati idényre a 218/2009/EK rendeletben foglaltaknak megfelelően a következőképpen alakulnak (élőtömegtonnában):
Faj
:
Szardella
Engraulis encrasicolus
ICES-övezet
:
VIII
(ANE/08.)
Spanyolország
14 040
Franciaország
1 560
EU
15 600
TAC
15 600
(2) Az (1) bekezdésben rögzített halászati lehetőségek elosztására és annak használatára az 53/2010/EU rendelet 7., 10. és 13. cikkében előírt feltételek vonatkoznak.
(3) A 847/96/EK rendelet alkalmazásában az (1) bekezdésben említett állomány az analitikai célokra kifogható mennyiség alá tartozik. Az említett rendelet 3. cikkének (2), (3) és (4) bekezdése alkalmazandó.
2. cikk
Az 53/2010/EU rendelet módosítása
Az 53/2010/EU rendelet IA. mellékletében a szardellára vonatkozó, a VIII övezetet érintő bejegyzés helyébe a következő bejegyzés lép:
„Faj
:
Szardella
Engraulis encrasicolus
Övezet
:
VIII
(ANE/08.)
Spanyolország
6 300
Franciaország
700
EU
7 000
TAC
7 000 (4)
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2010. július 1-jétől kell alkalmazni, a 2. cikk kivételével, amelyet 2010. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. július 26-án.

Labels: 11
19
20
6
18